Nele-Eva Steinfeld, muusikaajakirjanikOct 21, 2021
#000000
Selgusid rahvusvahelise Chopini konkursi võitjad
#000001
Oktoobris toimus Varssavis XVIII rahvusvaheline Chopini-nimeline konkurss, mis on koos Tšaikovski konkursiga pianistidele maailma mainekaim ja ihaldatuim võistlus. Programm koosneb eranditult Chopini muusikast. Pandeemia tõttu aasta edasi lükkunud konkurss pakub jätkuvalt tohutut huvi kogu maailma pianistidele, eriti suur osalejaskond pürgib sinna alati Aasia maadest. Seekord laekus konkursile üle 500 sooviavalduse – rekordiline arv. I vooru valiti 87 pianisti 17 riigist. Finaali lasti 12 osalejat, see on samuti rohkem kui teistel konkurssidel. Korralduse taga olev Chopini instituut oli pannud tööle väga hästi toiminud videoülekande, samuti katsid võistluspäevi rohked intervjuud nii osalejate, žüriiliikmete kui ka varasemate võitjatega. Videoülekandeid jälgis erakordselt suur vaatajaskond – eriti palju oli neid Aasia maadest –, ning piletid Varssavi rahvuslikku filharmooniasse olid välja müüdud.
#000002
Tänavuse Chopini konkursi võitis 24-aastane Kanada esindaja Bruce (Xiaoyu) Liu, karismaatiline ning rafineeritud ja peenekoelise mängustiiliga pianist. Liu on õppinud Montréali konservatooriumis ning hiljem Ameerikas Dang Thai Soni juures, kes on 1980. aasta Chopini konkursi kuldmedali võitja. Teist kohta jagasid Alexander Gadjiev (Itaalia/Sloveenia) ja Kyohei Sorita (Jaapan). Kolmanda preemia pälvis Martin García García Hispaaniast. Neljandat kohta jagasid imelapsena kuulsaks saanud Aimi Kobayashi (Jaapan) ja Jakub Kuszlik (Poola), viiendaks tunnistati Leonora Armellini (Itaalia), kuuendaks J J Jun Li Bui (Kanada). Alexander Gadjievile omistati ka Krystian Zimermani auhind parima Chopini sonaadi esituse eest, García Garcíale Varssavi filharmoonia auhind parima Chopini klaverikontserdi esituse eest. Poola Raadio preemia parima Chopini masurka esituse eest pälvis Poola esindaja Jakub Kuszlik. Parima poloneesi esituse preemiat seekord välja ei antud. Žüriisse kuulus arvukalt Poola klaveriprofessoreid ning varasemaid Chopini konkursi laureaate. Traditsiooniliselt on Chopini konkursi žüriisse alati kuulunud ka Martha Argerich, kuid sel korral ei võimaldanud tervislik seisukord tal osaleda.
Suurte konkurssidega käib alati kaasas ka skandaalimaik. Tänavu oli palju juttu sellest, et enamik finaliste olid žürii liikmete õpilased, nagu ka võitja Bruce Liu, kes on žüriisse kuulunud Dang Thai Soni õpilane. Siiski ei kutsunud see esile suuri probleeme, sest finalistid olid kõik kõrge tasemega säravad isiksused.
#000003
Ludwig van Beethoven ei olegi Beethoven
#000005